《癸丑春，吴子冠英为予写照，并问何图，予漫应之曰：随意，遂名随意图。率成短句为诸吟坛引玉》
清代·张玉墀

快意百不一，拂意什八九。人生忧劳中，坐是搔白首。

委心学陶公，齐物师庄叟。揆之于圣贤，曰唯唯否否。

绝在必固先，诚于格致后。白云生远峰，野泉流谷口。

愿学非曰能，此理质良友。

作者简介：号子佩，字云阶。道光庚子举人。授徒里中，汲引寒畯，多所造就，主讲靖江马驮书院，文风丕变，尤饶干济才，遇事敢为。咸丰庚申之乱，邑城陷，华墅为常昭门户，玉墀倡率团练拒之于定山、放羊山、祝塘、松桥等处，屡挫凶锋，相持数阅月，杀敌无算。常昭失守，始避地江北，及邑城复，董理善后事寻卒。著有詅痴集。邑志传忠义。